Skole moet nie toelaat dat die organisasie Ogod hulle afpers en intimideer wat godsdiensbeoefening in skole aanbetref nie en hulle staan onder geen verpligting om aan dié organisasie verantwoording te doen oor die skool se interne aangeleenthede nie," sê adv. Anton Alberts, die VF Plus se parlementêre woordvoerder oor basiese onderwys. Hy sê die Grondwethof se uitspraak wat godsdiensgelykheid op skole bevestig, plaas 'n verpligting op statutêre liggame om uitvoering aan die uitspraak te gee, en dit beteken dat Ogod buite orde is om aanmaningsbriewe aan Christelike skole, of enge ander skool te stuur.
"Skole moet kennis neem dat hulle steeds godsdiens mag beoefen solank hulle dit op 'n billike wyse doen en nie leerlinge dwing om daaraan deel te neem nie. Die verantwoordelikheid om aan die Grondwethof-uitspraak te voldoen lê op die vlak van stature liggame soos skoolbeheerrade en die onderskeie onderwysdepartemente.
"Ogod se optrede dui daarop dat die organisasie 'n vendetta voer teen godsdiens en in besonder teen die Christelike godsdiens aangesien al sy onlangse aanmanings na Christelike skole gestuur is. Die VF Plus adviseer skole om nie geïntimideer te word deur hierdie optrede nie en dat enige aksie van Ogod se kant met die betrokke onderwysdepartement opgeneem moet word."
In wat gesien word as 'n reuse stap in die proses om Aros as ten volle privaat Christelike hoër onderwysinstelling in SA en internasionaal te posisioneer, het Aros volle registrasie verkry by die Dept. van Hoër Onderwys en Opleiding. Dit beteken dat die instelling voldoen aan al die vereistes van die Raad op Hoër Onderwys (RHO / CHE) en die Dept. van Hoër Onderwys en Opleiding (DHET) om geakkrediteerde grade en ander kwalifikasies aan te bied.
Aros bied geleentheid vir onderwyskwalifikasies wat voldoen aan nie net nasionale maar ook internasionale standaarde en het bv. vroeër vanjaar 'n buitlandse skakeltoer onderneem met die oog op wêreldklas navorsing en programontwikkeling.
Vir meer besonderhede besoek www.aros.ac.za of kontak Stephné du Toit by 084 587 9933.
Die wins van die private skoolgroep Curro het in die halfjaar tot einde Junie met 31% tot R105 miljoen gestyg. Dit volg nadat sy inkomste vir die eerste keer tot bo R1 miljard vir die halfjaar gestyg het. Saam daarmee het die aantal leerlinge van die groep met 14% tot 47 000 gestyg.
'n Plan om die agteruitgang van Afrikaanse skole in die land te bekamp, is aangekondig deur die voorsitter van die Solidariteit beweging Flip Buys. Dit volg nadat Minister van Basiese Onderwys Angie Motshekga in die Parlement aangedui het dat die aanvraag na Afrikaanse onderrig afgeneem het en dat daar daarom 'n afname in Afrikaanse skole is.